[{"text_idx": "#000003", "text": "Sgwrs gyda DJ Stacey Alford"}, {"text_idx": "#000004", "text": "\u200bWedi perfformio ar lwyfannau mwyaf cydnabyddus Cymru a\u2019r byd, mae Stacey Alford yn DJ dawnus gydag angerdd annatod tuag at gerddoriaeth a\u2019r si\u0302n yng Nghaerdydd. Yn DJ preswyl yng Nghlwb Ifor Bach, mae Stacey wedi perfformio i ddegau o filoedd o bobl, gan gynnwys gig yn cefnogi neb llai na Anne Marie, ac mae ei chariad tuag at ei gwaith yn disgleirio."}, {"text_idx": "#000005", "text": "Holodd Lysh am ei hanes, o\u2019r cychwyn i\u2019r dyfodol delfrydol, cyn holi am gyngor i\u2019r DJs ymhlith darllenwyr Lysh."}, {"text_idx": "#000006", "text": "Syrthiodd Stacey mewn cariad gyda cherddoriaeth yn ei phlentyndod wedi i gig seren go enwog yn ei ysbrydoli."}, {"text_idx": "#000007", "text": "\u201cFy nghariad cyntaf i oedd wastad cerddoriaeth. Roedd miwsig yn cael ei chwarae yn y ty\u0302 pan oeddwn i\u2019n tyfu fyny a dwi wedi bod yn mynd i sioeau ers oeddwn i\u2019n bedair oed. Es i gyda Mam i weld Michael Jackson yn perfformio ym Mharc yr Arfau yng Nghaerdydd,\u201d meddai, yn brolio hapus am ei phrofiad cyntaf o gerddoriaeth. \u201cDoeddwn i ddim yn gwybod beth roeddwn i eisiau gwneud ar o\u0302l tyfu fyny, ond roeddwn i yn bendant gwybod mai ym myd cerddoriaeth roeddwn i am fod.\u201d"}, {"text_idx": "#000009", "text": "Wrth iddi geisio dod o hyd i\u2019w llwybr cerddorol, eglurodd Stacey sut iddi syrthio ar ddamwain a hap i mewn i fyd y DJs."}, {"text_idx": "#000010", "text": "\u201cI fod yn onest, damwain llwyr oedd o, ond dwi\u2019n meddwl mai fel hyn mae\u2019r pethau gorau yn digwydd! Wedi i mi gwblhau fy Lefel A, wnes i fynd i weithio mewn siop miwsig ac roeddwn i\u2019n mynd i sioeau bron bob nos.\u201d"}, {"text_idx": "#000011", "text": "Roedd ei sefyllfa yn golygu fod ganddi gasgliad go fawr o recordiau a dealltwriaeth dda o gerddoriaeth a\u2019r sin miwsig yng Nghaerdydd. Wrth weithio yn y maes, roedd gwneud ffrindiau a chysylltiadau o fudd mawr."}, {"text_idx": "#000012", "text": "\u201cRoedd hen gyd-weithiwr i mi, Ben, yn trefnu digwyddiad a gofynnodd i mi ddod draw i chwarae cwpwl o ganeuon un nos Wener a dyna fo! Oeddwn i yno bob wythnos! Dwi dal i DJio efo Ben yng Nghlwb Ifor Bach yn wythnosol!"}, {"text_idx": "#000014", "text": "\u201cI weithio fel DJ llawn amser mae rhaid i chi fod wedi ymrwymo i\u2019r swydd a thaflu\u2019ch hun i mewn i\u2019r ro\u0302l,\u201d meddai. \u201cDwi wedi gweithio\u2019n galed am flynyddoedd ond dwi\u2019n falch iawn o le ydw i heddiw. Mae\u2019n gwneud i mi chwerthin, oherwydd mae pobl yn meddwl fod bod yn DJ yn yrfa crand a chain, ond dydyn nhw ddim yn gweld y teithio am oriau a gorfod newid mewn portalw\u0302s!\u201d"}, {"text_idx": "#000015", "text": "Wrth baru ei dawn naturiol gyda gwaith caled ac ymrwymiad, mae Stacey wedi perfformio i ddim llai \u2018na 22,000 o bobl!"}, {"text_idx": "#000016", "text": "\u201cWnes i gefnogi Gerry Cinnamon ym Mharc Singleton eleni gyda chynulleidfa o 22,000 o bobl,\u201d meddai\u2019n llawn balchder. \u201cRoedd hynny\u2019n brofiad anhygoel, ond y gigs mwyaf emosiynol oedd y gigs cyntaf wedi i\u2019r clybiau ail-agor ar o\u0302l y pandemig. Wnes i chwarae yn noson ail-agoriadol Clwb Ifor Bach. Roedd gymaint o amser wedi mynd heibio, roedd fy nghalon yn fy ngwddf a dagrau yn llifo drwy\u2019r rhan fwyaf o\u2019r set!\u201d"}, {"text_idx": "#000017", "text": "Mae Stacey wedi perfformio ar lwyfannau mwyaf adnabyddus Cymru a thu hwnt, ond tybed lle yw ei llwyfan delfrydol i berfformio?"}, {"text_idx": "#000018", "text": "\u201cMae hwn yn gwestiwn anodd iawn... Dwi wedi perfformio ar lwyfan Ministry of Sound yn Llundain (profiad arbennig fel DJ!) a dwi wedi bod yn lwcus iawn i fod yn DJ preswyl mewn ambell le ac i fod wedi perfformio mawr sawl lleoliad a gw\u0302yl yng Nghymru,\u201d meddai. \u201cDwi\u2019n meddwl yr un nesaf hoffwn i dicio ar fy rhestr o lwyfannau delfrydol ydi yn Ibiza. Mae fy ffrind yn DJio yno yn aml, ac mae\u2019n le enwog gyda hanes arbennig.\u201d"}, {"text_idx": "#000021", "text": "Gyda gyrfa arbennig a phrofiadau lu, mae\u2019n debyg fod gan Stacey le cadarn i gynnig cymorth a chyngor i bobl ifanc fyddai\u2019n dymuno dilyn dull y DJ."}, {"text_idx": "#000022", "text": "\u201cAdnabod dy fiwsig yn dda, bydda\u2019n chdi dy hun ac os wnei di drin DJio fel swydd, yna fydd o\u2019n swydd yn y pen draw,\u201d sonia, cyn mynd ati i argymell DJs y dyfodol i rwydweithio."}, {"text_idx": "#000023", "text": "\u201cPaid a\u0302 bod ofn i holi DJs eraill am gyngor. Rhwydweithio ydi hanner y swydd a dyma sut mae dod o hyd i swyddi felly cysyllta efo gymaint o bobl ac sy\u2019n bosib.\u201d"}]